Waħda mill-akbar kisbiet tal-Ewropa ta' wara t-Tieni Gwerra Dinjija hija l-aċċess għal sistema tal-kura tas-saħħa universali għal kulħadd, hekk kif l-idea antika li l-bnedmin kollha, sinjuri jew fqar, għandhom jibbenefikaw minn kura medika ta' kwalità mingħajr ma jinkwetaw li l-marda se tfalli lil familthom, saret realtà. Aħna u niċċelebraw il-Jum Dinji tas-Saħħa, għandna nħossuna sodisfatti bil-progress li sar fil-kontinent tagħna f'dak li għandu x'jaqsam mal-ħarsien tas-saħħa taċ-ċittadini tal-UE u maż-żieda fl-istennija tal-għomor inġenerali. Bħala kirurgu tal-qalb, u li kkurajt ħafna pazjenti, rajt kemm hi importanti l-Kura tas-Saħħa Universali, speċjalment għal dawk l-aktar vulnerabbli. Iltqajt ukoll ma' bosta professjonisti, xjentisti, riċerkaturi u assistenti soċjali mill-qasam tal-kura tas-saħħa, li b'ħilithom il-Kura tas-Saħħa Universali ssir realtà, kuljum — inħossni tabilħaqq kburi li nagħmel parti minn din l-unjoni meraviljuża. Iżda meta niġu għas-saħħa, ħadna tagħlima importanti li l-fruntieri ma jgħoddux f'każ ta' kriżi tas-saħħa. Kien għalhekk li l-UE issa stabbiliet Korp Mediku Ewropew sabiex tkun tista' tibgħat esperti mediċi biex jieħdu ħsieb emerġenzi tas-saħħa bħall-epidemiji jew il-mard li jittieħed, kemm fl-Ewropa u anki 'l barra minnha. L-UE hija wkoll minn ta' quddiem bħala donatur dinji għall-iniżjattivi b'rabta mas-saħħa, sabiex tixpruna r-riċerka u tipprovdi s-sostenn għall-ġlieda kontra l-mard ewlieni mad-dinja kollha. Ngħidu aħna, permezz tal-finanzjament internazzjonali għall-iżvilupp, l-UE allokat 'il fuq minn €475 miljun għall-Fond Globali għall-Ġlieda kontra l-AIDS, it-Tuberkulożi u l-Malarja. L-UE tipprovdi wkoll madwar EUR200 miljun f'assistenza umanitarja kull sena, sabiex tappoġġja programmi b'rabta mas-saħħa li jfittxu li jnaqqsu l-mortalità, id-diżabbiltà u l-mard assoċjat mal-kriżijiet umanitarji. Madankollu, għad hemm differenzi kbar fl-istennija tal-għomor u fl-esponiment għal riskji tas-saħħa mad-dinja kollha iżda wkoll fl-UE. Pereżempju, fil-Bulgarija, l-Ungerija u l-Latvja, ir-rati ta' mwiet prematuri minn mard kroniku huma mill-inqas id-doppju tal-medja tal-UE. Inugwaljanzi bħal dawn ħafna drabi jkunu marbuta mal-inugwaljanza soċjali u parzjalment iseħħu kawża ta' inugwaljanzi fl-aċċess għall-kura ta' kwalità għolja, minħabba l-ispejjeż finanzjarji u d-distribuzzjoni ġeografika inugwali tat-tobba fi ħdan u bejn il-pajjiżi tal-UE. Din hija r-raġuni għaliex għall-Kummissjoni Ewropea hija prijorità ewlenija li tibni Ewropa ġusta u soċjalment ugwali. Il-Pilastru Ewropew tad-Drittijiet Soċjali li ġie adottat reċentement għandu l-għan li jiżgura aċċess għal protezzjoni soċjali għall-ħaddiema kollha u għall-individwi kollha li jaħdmu għal rashom fl-UE. Dan huwa pass importanti lejn it-twettiq tal-impenn tagħna li nagħmlu l-kura tas-saħħa aċċessibbli għaċ-ċittadini kollha — mhux biss it-trattament mediku, iżda wkoll il-kura preventiva. Għandha tkun prijorità għall-awtoritajiet nazzjonali kollha li jiżguraw li kull persuna fl-UE jkollha aċċess għall-kura tas-saħħa. F'dan il-kuntest, it-tkabbir kontinwu tan-Netwerks Ewropej ta' Referenza se jżid ukoll il-kooperazzjoni bejn is-sistemi tas-saħħa tagħna. Dawn in-netwerks virtwali jiffaċilitaw l-aċċess għall-kura tas-saħħa speċjalizzata għal pazjenti li jsofru minn mard rari u minn mard kumpless bi prevalenza baxxa. Minkejja li s-suċċess tal-kura tas-saħħa li ssir disponibbli għal kulħadd fl-aħħar mill-aħħar jibqa' f'idejn l-Istati Membri, li huma responsabbli biex jiddefinixxu u jorganizzaw il-politika, is-servizzi u l-baġit tas-saħħa tagħhom, il-Kummissjoni se tkompli toffri gwida sabiex tnaqqas id-differenzi relatati mas-saħħa fost il-pajjiżi tal-UE u biex tgħinhom jiżguraw li titwassal kura tas-saħħa universali. Flimkien se niżguraw li se nkunu qed nagħmlu mill-aħjar biex titwassal kura tas-saħħa universali lil kulħadd, kemm hawn fl-UE kif ukoll fid-dinja kollha.